钦定古今图书集成/明伦汇编/官常典/第332卷 > 王汝训
## 钦定古今图书集成/明伦汇编/官常典/第332卷 > 王汝训

按《明外史》本传：“汝训，字古师，聊城人。隆庆五年进士。
除元城知县。万历初，入为刑部主事，改兵部，累迁光
禄少卿。吏科都给事中。海宁陈与郊者，大学士王锡
爵门生，又附申时行，恣甚。汝训抗疏数其罪，言与郊
今日荐巡抚，明日荐监司。每疏一出，受贿狼籍。部曹
吴正志一发其奸，身投荒徼。吏部尚书杨巍亦尝语”
侍郎赵焕，“谓为小人。乞速罢谴。且科道以言为职，乃
默默者显，谔谔者绌。直犯乘舆，屡荷优容。稍涉当涂，
旋遭摈斥。言官不难于批鳞，而难于借剑。此何为也？
天下惟公，足以服人。今言者不论是非，被言者不论
邪正，模棱两可，曲事调停，而曰务存大体，是惩议论
之纷纭，而反致政体之决裂也。乞特敕吏部，自后迁
转科道，毋恶异喜同，毋好谀丑正，庶国是定，朝政清。”
是时，巍以政府故，方厚与郊，闻汝训言，引己且刺之，
大恚，言：“臣未尝诋与郊，汝训以寺臣攻言路，正决裂
政体之大者。”乃调汝训南京。顷之，御史王明复劾与
郊，并及巍。诏夺明俸，擢与郊太常少卿。都人为之语
曰：“欲京堂，须弹章。”与郊寻以忧去。后御史张应扬追
劾其交通文选郎刘希孟，考选纳贿，并免官。未几，其
子杀人，论死，与郊悒。悒卒，汝训入为太常少卿，孟秋
飨庙，帝不亲行。汝训极谏言：“顷边报频传，国势累卵，
犹爱须臾之力，不亲祼享，恐二祖列宗之灵，戚然不
乐。陛下为人子孙，奈何亵慢至是？”帝甚愠，以其言直，
不罪也。寻进太仆卿，调光禄。汝训先为少卿，寺中岁
费二十万，至是滥增四万有奇。汝训据《会典》请尽裁
内府冗食，不许。二十二年改左佥都御史，旋进右副
都御史，巡抚浙江。汝训性清介，方严疾恶。巡按御史
南昌彭应参亦雅以强直名，相与力锄豪右。乌程故
尚书董份、祭酒范应期里居不法，汝训将绳之。适应
参行部至，应期怨家千人遮道陈牒。应参持之急，檄
乌程知县张应望按之。应期自缢死，其妻吴氏诣阙
愬冤。帝大怒，命逮应参、应望诏狱，革汝训职，诘吏部、
都察院任用非人。尚书孙丕扬、都御史衷贞吉等引
罪，且论救。帝意未释，谪救应参者给事中乔引等于
外。言官讼汝训，应参亦及引。帝愈怒，每疏入，辄重引
谴，至除名，而谪应望戍烟瘴，应参为民。汝训家居十
五年，起南京刑部右侍郎。召改工部，署部事。初，矿税
兴，以“助大工”为名。后悉输内帑，不以供营缮。而四方
采木之需多至千万，费益不赀。汝训屡请发帑佐工，
皆不报。在部岁馀，力清夙弊。中官请乞，辄执奏不予，
节冗费数万。卒。赠工部尚书。谥“恭介